Nóg twee vas vir Parys-moordsaakBoeta van der Westhuizen (links), Johan Cilliers sr., Johan Cilliers jr., Anton Loggenberg en kapt. Henk Prinsloo in Februarie in die Parys-landdroshof. Foto: Nico Strydom Brig. Hangwani Mulaudzi, woordvoerder van die Valke, het die inhegtenisneming aan Maroela Media bevestig. Die name van die bykomende twee verdagtes mag volgens wetgewing nie bekendgemaak word voordat hulle in die hof verskyn het nie, maar Mulaudzi het bevestig hulle is ook boere uit die gemeenskap. Kapt. Henk Prinsloo, Boeta van der Westhuizen, Anton Loggenberg, Johan Cilliers sr. en sy seun, Johan Cilliers jr., het almal in Februarie in die Parys-landdroshof verskyn in verband met die moord op Samuel Tjixa en Simon Jubeba. Die staat beweer Tjixa en Jubeba is op 6 Januarie op ŉ plaas in die distrik deur ŉ groep boere aangekeer en erg aangerand. Volgens die staat was Prinsloo een van die eerste polisielede op die toneel en het hy glo die boere gehelp om Tjixa en Jubeba aan te rand. Tjixa en Jubeba het later in ŉ hospitaal aan hul beserings beswyk. Die beskuldigdes se regsverteenwoordigers het egter tydens hul vorige hofverskyning gesê die staat het geen bewyse dit was wel hulle wat vir die aanranding van die twee mans verantwoordelik was nie, maar hulle het bloot op die toneel agtergebly toe die polisie daar opgedaag het. Baie boere het glo weggery toe die polisie by die toneel opgedaag het. Intussen is Van der Westhuizen, wat ook op 12 Januarie op borgtog vrygelaat is, weer Vrydag in hegtenis geneem. Mulaudzi het gesê Van der Westhuizen het sy borgtogvoorwaardes verbreek deur lede van die ondersoekspan te bel en hulle te dreig en intimideer. Van der Westhuizen sal Maandag in die Parys-landdroshof verskyn op aanklag van intimidasie, terwyl die ander twee verdagtes saam met hom sal verskyn op aanklag van moord. Prinsloo, Loggenberg, Cilliers sr. en Cilliers jr. sal op 15 April weer in die hof verskyn. Lees alle vorige berigte oor die Parys-boere op Maroela Media.